ATP30 กำไรก้าวกระโดด
หนึ่งผู้นำให้บริการรถโดยสารไม่ประจำทางเพื่อขนส่งพนักงานของโรงงานอุตสาหกรรมต่างๆ ทั้งในและนอกเขตนิคมอุตสาหกรรมระหว่างแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการ โดยเฉพาะรอบเขตนิคมอุตสาหกรรมในภาคตะวันออก อย่าง ATP30 ยังแสดงแสนยานุภาพในการทำกำไร โดยเฉพาะไตรมาส 2 ได้อย่างท่วมท้น
7 ส.ค. 2559

–คุณค่าบริษัท–
 
หนึ่งผู้นำให้บริการรถโดยสารไม่ประจำทางเพื่อขนส่งพนักงานของโรงงานอุตสาหกรรมต่างๆ ทั้งในและนอกเขตนิคมอุตสาหกรรมระหว่างแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการ โดยเฉพาะรอบเขตนิคมอุตสาหกรรมในภาคตะวันออก อย่าง บริษัท เอทีพี 30 จำกัด (มหาชน) หรือ ATP30 ยังแสดงแสนยานุภาพในการทำกำไร โดยเฉพาะไตรมาส 2 ได้อย่างท่วมท้น
คือผลการดำเนินงานไตรมาส 2 สิ้นสุดวันที่ 30 มิถุนายน 2559 บริษัทมีรายได้รวมขยับขึ้นมาอยู่ที่ 75.12 ล้านบาท จากงวดเดียวกันของปีก่อน 66.02 ล้านบาท ซึ่งการเพิ่มขึ้นของรายได้จากการให้บริการดังกล่าวเกิดจาก การขยายการให้บริการแก่ลูกค้าเดิมและลูกค้ารายใหม่ โดยบริษัทได้ให้บริการแก่ลูกค้าใหม่เพิ่มขึ้น ส่งผลให้บริษัทมีกำไรขยับขึ้นมาอยู่ที่ 7.20 ล้านบาท หรือ 0.02 บาทต่อหุ้น จากงวดเดียวกันของปีก่อน 2.35 ล้านบาท หรือ 0.01 บาทต่อหุ้น
ขณะที่ผลการดำเนินงานงวดหกเดือน สิ้นสุดวันที่ 30 มิถุนายน 2559 ขยับขึ้นมาอย่างก้าวกระโดดอย่างชัดเจน ซึ่งผลของรายได้รวมขยับขึ้นมาอยู่ที่ 145.22 ล้านบาท จากงวดเดียวกันของปีก่อน 129.98 ล้านบาท ส่งผลให้บริษัทมีกำไรขยับขึ้นมาอยู่ที่ 10.52 ล้านบาท หรือ 0.02 บาทต่อหุ้น จากงวดเดียวกันของปีก่อน 4.04 ล้านบาท หรือ 0.02 บาทต่อหุ้น
สำหรับผลประกอบการของบริษัทที่ปรับตัวดีขึ้นอย่างก้าวกระโดด เนื่องมาจากการบริหารจัดการที่ดี หลังจากบริษัทได้ปรับปรุงกระบวนการบริหารงาน จึงสามารถควบคุมต้นทุนค่าบริการ ที่สำคัญได้อย่างมีประสิทธิภาพ อาทิ การบริหารการจัดการน้ำมัน ค่าซ่อมบำรุงรถยนต์ ต้นทุนดอกเบี้ยต่างๆ ส่งผลให้กำไรขั้นต้นในช่วงครึ่งปีแรกเพิ่มขึ้นอยู่ที่ 34.56 ล้านบาท หรือคิดเป็นอัตรากำไรขั้นต้น 23.96% เมื่อเทียบกับงวดเดียวกันของปีก่อนที่มีกำไรขั้นต้น 27.94 ล้านบาท หรือคิดเป็นอัตรากำไรขั้นต้น 21.66%
ประเด็นที่บริษัทสามารถปรับตัวขึ้นอย่างแข็งแกร่ง ส่งผลให้บริษัทมั่นใจมากยิ่งขึ้นว่า แนวโน้มธุรกิจในไตรมาส 3 ปี 59 ยังขยายตัวในเกณฑ์ดี ผลักดันให้รายได้ในปีนี้เติบโตได้ตามเป้าหมายที่วางไว้ไม่น้อยกว่า 15% เนื่องจากบริษัทยังได้รับความเชื่อมั่นและความไว้วางใจจากทั้งลูกค้าเก่าและลูกค้าใหม่ ที่เข้ามาใช้บริการเพิ่มมากขึ้น
นอกจากนี้ ผู้บริหาร ระบุอีกว่า ยังคงอยู่ระหว่างเสนอราคาให้กับโรงงานขนาดใหญ่ชั้นนำอย่างต่อเนื่อง ซึ่งมองว่านี่จะเป็นตัวรักษาระดับการเติบโตได้อย่างดีต่อในช่วง 1-3 ปีข้างหน้านี้
ด้านนักวิเคราะห์ บล.เมย์แบงก์ กิมเอ็ง ยังคงคำแนะนำ “ซื้อ” ราคาเหมาะสมปี 2559 ที่ 1.95 บาทต่อหุ้น อิงจาก P/E 22.8 เท่า
…
 
ผู้ถือหุ้นรายใหญ่
1.นายปิยะ เตชากูล 49,500,000 หุ้น 11.25%
2.นางสายสุทธิ์ เตชากูล 47,755,900 หุ้น 10.85%
3.นายชาติชาย พานิชชีวะ 40,320,000 หุ้น 9.16%
4.นายวิวัฒน์ กรมดิษฐ์ 39,200,000 หุ้น 8.91%
5.บริษัท กรมดิษฐ์ คอร์ป จำกัด 27,191,011 หุ้น 6.18%
 
รายชื่อกรรมการ
1.นาย ชาติชาย พานิชชีวะ ประธานกรรมการ
2.นายวิวัฒน์ กรมดิษฐ์ รองประธานกรรมการ
3.นายปิยะ เตชากูล กรรมการผู้จัดการ
4.นายปิยะ เตชากูล กรรมการ
5.นางสมหะทัย พานิชชีวะ กรรมการ